救火教練變冠軍主帥 文迪列巴連環稱霸歐洲
2024年05月30日 09:00
東網電視
更多新聞短片
文迪列巴贏完歐霸再贏歐協聯。(Getty Images)
講到西班牙領隊，唔少球迷會諗起哥迪奧拿、沙比阿朗素、阿迪達、安歷基、艾美利同沙維等豪門主帥，不過63歲嘅文迪列巴就用冠軍說話，佢帶領奧林比亞高斯贏歐協聯冠軍後，連續2年喺季中做「救火教練」，最終幫球隊喺歐洲賽稱霸，非常神奇。
文迪列巴執教30年，上年之前未贏過任何大賽冠軍，上年3月佢接手執教西維爾，成為西維爾當季第3任教練，唔夠3個月後就率領西維爾捧歐霸盃冠軍。文迪列巴上年10月被炒魷後，今年2月接掌奧林比亞高斯，又係呢支希臘班霸今季第3任教練，最終教咗3個月多啲時間，就幫球隊贏歐協聯冠軍。
文迪列巴賽後表示：「我以為會互射12碼，入波真係好難，但我哋成功咗，好多謝球迷不斷嘅打氣、多謝球員奮力戰鬥，佢哋令球隊一直前進。」對於連續2年贏歐洲賽，文迪列巴就話：「我幾年之後會再去回憶，但唔係依家，我諗到時我會覺得呢段日子係非常神奇。」